Valdar sögur úr ensku sagnasöfnunum A Friend of Kafka , A Crown og Passionseftir Isaac Bashevis Singer , í þýðingu Hjartar . Úr Sautján sögum Um klukkan þrjú síðdegis fór Bessí Popkin að búa sig undir að fara niður götuna . Að fara út var ýmsum örðugleikum bundið , einkum á heitum sumardegi : fyrst varð hún að troða feitum líkamanum í lífstykki , þröngva bólgnum fótunum í skó og greiða hár sitt sem Bessí litaði heima og óx svo að hún réði ekkert við það og í voru allavega litir flekkir - gulir , svartir , gráir , rauðir ; því næst að tryggja að grannar hennar brytust ekki inn í íbúðina hennar á meðan hún væri úti og stælu taui , fötum , skjölum eða færu bara að gramsa í dótinu hennar og týna því fyrir henni . Auk kvalara í mannsmynd átti Bessí í höggi við djöfla , púka , ill öfl . Hún faldi gleraugun sín í náttborðinu og fann þau í inniskó . Hún stakk glasinu sínu með hárlitunarvökvanum ofan í meðalaskúffuna ; mörgum dögum seinna uppgötvaði hún að það var undir koddanum . Einu sinni skildi hún eftir pott með rauðrófusúpu í kæliskápnum , en Ósýnilegur tók hann þaðan og eftir langa leit rakst Bessí á hann í fataskápnum sínum . Ofan á súpunni var þykkt lag af floti sem lyktaði eins og þránuð tólg . “